നടുറോഡില് സ്ത്രീയുടെ അര്ദ്ധനഗ്നമായ മൃതദേഹം: വാഹനം തിരിച്ചറിഞ്ഞു, അന്വേഷണം ഊര്ജ്ജിതമാക്കി പോലീസ് ചെന്നൈ: കോയമ്ബത്തൂരിന് സമീപം അവിനാശി റോഡില് സ്ത്രീയുടെ മൃതദേഹം കണ്ടെത്തിയ സംഭവത്തില് വാഹനം പോലീസ് തിരിച്ചറിഞ്ഞു. തിരുവള്ളൂര് ജില്ലയില് രജിസ്റ്റര് ചെയ്ത വാഹനമാണിതെന്ന് പോലീസ് വ്യക്തമാക്കി. വാഹന ഉടമയെ കണ്ടെത്താനുള്ള ശ്രമം ഊര്ജ്ജിതമാക്കിയിട്ടുണ്ട്. അതേസമയം മരിച്ച സ്ത്രീയെ ഇതുവരെ തിരിച്ചറിയാന് സാധിച്ചിട്ടില്ല. ചിന്നിയംപാളയത്തിന് സമീപം അവിനാശി റോഡില് തിങ്കളാഴ്ച്ച പുലര്ച്ചെയാണ് സംഭവം നടക്കുന്നത്. ഓടുന്ന എസ്.യു.വി കാറില് നിന്നും സ്ത്രീയുടെ മൃതദേഹം വലിച്ചെറിയുന്ന സിസിടിവി ദൃശ്യങ്ങള് പോലീസിന് ലഭിച്ചിരുന്നു. 65 വയസ്സായ സ്ത്രീയുടെ മൃതദേഹം അര്ദ്ധ നഗ്നയായ നിലയിലായിരുന്നു. റോഡില് കിടന്ന മൃതദേഹത്തിന് മുകളിലൂടെ മറ്റ് വാഹനങ്ങള് കയറി ഇറങ്ങുന്നതും സിസിടിവി ദൃശ്യങ്ങളില് വ്യക്തമാണ്. വാഹനങ്ങള് കയറി ഇറങ്ങിയതിനാല് മുഖവും ശരീരത്തിന്റെ പല ഭാഗങ്ങളും തിരിച്ചറിയാനാകാത്ത വിധം വികൃതമായിരുന്നു. ഒരു കാര് സ്ത്രീയെ വലിച്ചിഴയ്ക്കുന്ന ദൃശ്യങ്ങളും സിസിടിവിയില് നിന്നും ലഭിച്ചു. കാറില് നിന്ന് രണ്ട് പേര് ഇറങ്ങുന്നതും സമീപത്ത് ചെന്ന് നോക്കിയ ശേഷം വീണ്ടും കാറില് കയറി പോകുന്നതും കാണാം. വാഹനം എയര്പോര്ട്ട് റോഡിലൂടെ പോയതായും പോലീസ് പറയുന്നു. സ്ത്രീയെ കാറില് നിന്നും തള്ളിയിട്ടതോ റോഡില് നിന്നും നടന്നു പോയ സ്ത്രീ കാറിടിച്ച് വീണ ശേഷം മറ്റ് വാഹനങ്ങള് കയറി ഇറങ്ങിയതോ ആകാമെന്നാണ് പോലീസിന്റെ പ്രാഥമിക നിഗമനം. സ്ത്രീയുടെ മൃതദേഹം കണ്ടെത്തിയതിന് സമീപം ഇവരുടെയെന്ന് സംശയിക്കുന്ന വസ്ത്രങ്ങളും പോലീസ് കണ്ടെത്തിയിട്ടുണ്ട്. അതിനാല് അപകടമരണമാണ് ഇതെന്നാണ് പോലീസ് നല്കുന്ന വിവരം. കൊലപാതകം ആയിരുന്നുവെങ്കില് ഇത്തരം തെളിവുകള് നശിപ്പിക്കുകയാകും ചെയ്യുകയെന്നും പോലീസ് വ്യക്തമാക്കി. പോസ്റ്റുമോര്ട്ടം, ഫോറന്സിക് റിപ്പോര്ട്ടുകള് പഠിച്ച ശേഷം അന്തിമ റിപ്പോര്ട്ടുകള് പുറത്തുവിടും. കാറിന് തൊട്ടുപിന്നാലെ ഒരു ഓട്ടോറിക്ഷ കടന്നു പോകുന്നുണ്ടായിരുന്നു. ഈ ഓട്ടോ ഡ്രൈവറെ കണ്ടെത്തിയാല് ഇക്കാര്യത്തില് കൂടുതല് വിവരങ്ങള് ലഭ്യമാകും. ഇയാള്ക്കായും പോലീസ് അന്വേഷണം ഊര്ജ്ജിതമാക്കിയിട്ടുണ്ട്.